Саобраћај у Никарагви је слабо развијен, иако ова држава има повољан саобраћајно-географски положај. На западу ова држава излази на Тихи океан, а на истоку на Карипско море. Никарагва копнену границу има са двема државама — Хондурасом на северу и Костариком на југу. Најзначајнија саобраћајница која пролази кроз Никарагву је Интерамерички аутопут. Никарагва је најсиромашнија земља Латинске Америке, а разлози за ово су бројни — дугогодишња диктатура породице Сомоза, револуција којом је ова породица збачена са власти, петогодишња привредна блокада од стране САД и грађански рат. Овакво друштвено-економско стање је главни узрок недовољне развијености саобраћаја у овој земљи.